Boris Sodoma

Ako písať dobré piesne alebo ako sa dostať „hore“ (a pritom sa nezblázniť)

Ukážka z elektronickej knihy

formát EPUB

Copyright © Boris Sodoma

ISBN: 978-80-971854-8-0

Milý kolega,

Si to ty, kto myslí na hudbu po celý deň, kto si pospevuje v kúpeľni, vo výťahu či v aute, kto dychtivo sleduje a prepína naše i zahraničné hudobné kanály, kto siaha po gitare, aby svojim priateľom predviedol čo zložil, si to ty, kto sníva o tom, že sa raz postaví na pódium a vo svetle reflektorov odpáli svoje najlepšie skladby pred davom jasajúcich fanúšikov? Ak áno, tak si to práve ty, komu je táto kniha určená.

O čom je kniha

Práve sa chystáš číťať knihu, ktorá nie je návodom na to ako sa dostať rýchlo „hore“. Môže ti však na tejto ceste pomôcť. Jej cieľom je osvetliť ti, čo ťa na tejto ceste čaká, koľko prekážok musíš prekonať a s čím musíš nevyhnutne počítať, kým príde túžobne očakávaný úspech. A nie sú to len veci príjemné ale často i také, ktoré sa ti páčiť nebudú. S tým si však zatiaľ hlavu nelám. Sústreď sa na to, aby si písal dobré piesne.

Vôbec prvým predpokladom na tejto ceste je tvoja tvorba, využite tvojich schopností, talentu a hlavne odvahy a pevnej vôle po prvom neúspechu sa nevzdávať, ale pokračovať ďalej. Ináč sa tvoja cesta “hore“ môže skončiť niekde „dole“.

Aby si nebol úplne mimo je treba vedieť i veci, ktoré sa ti na prvý pohľad môžu zdať nepodstatné a banálne. Avšak poznať hudobné žánre, trošku teórie ako i všetko to, čo sa v zákulisí populárnej hudby deje ti môže pomôcť dopredu sa pripraviť na to, aby si mohol čeliť problémon, ktoré ťa čakajú a ktorým sa nevyhneš.

Veci, ktoré sú v tejto knihe opísané sú z reálneho života a odrážajú skúsenosti mnohých známych i menej známych hudobníkov ako i ľuďí, ktorí sa v tejto branži už nejaký ten rok pohybujú. Zachytávajú reálnu skúsenosť a prostredie, v ktorom sa budeš pohybovať. Túžba dostať sa „hore“ pre viacerých zostala len zbožným želaním, iným sa to podarilo. Chceš patriť medzi nich aj ty?

O autorovi

Boris Sodoma, skladateľ, gitarista, spevák a publicista sa narodil 28.7.1953 v Bratislave. Absolvoval štúdium ruského a anglického jazyka. Ako skladateľ a hudobník sa začal výraznejšie presadzovať v 2. pol. 70 rokov. Spolu s Jozefom Hanákom založil skupinu STROM. Okrem tvorby pre domovskú kapelu spolupracovali hlavne s Petrom Lipom. Vydali 2 single, ich piesne vyšli na štyroch LP platniach vydavateľstva Opus v edícii Najúspešnejšie melódie roka.

Začiatkom 1980-tych rokov nadviazal spoluprácu so speváčkou Soňou Horňákovou. S textárom Jozefom Augustínom Štefánikom napísali a nahrali množstvo piesní, ktoré sa stali súčasťou ich koncertného repertoáru. Vydali 2 single a Double CD „Piesne z nevydaných albumov“. Po rozpade skupiny sa venoval scénickej hudbe pre slovenské divadlá. V roku 2011 vydal CD „Najviac sa mi páči Rubikova kočka“. Album mapuje činnosť skupiny a obsahuje staršie veci ako i úplne nové piesne.

Jeho skladateľský rukopis sa vyznačuje harmonickou prepracovanosťou, melodičnosťou a orientáciou na tradičnejšie smery rockového hlavného prúdu. Venoval sa aj publicistickej a prednáškovej činnosti. Spolupracoval s hudobnými časopismi Populár a Rytmus. V roku 1983 pripravil pre Československý rozhlas 12-dielny seriál o dejinách slovenskej modernej populárnej hudby. Niekoľko rokov strávil v USA, kde na Univerzite v Severnej Iowe v získal doktorát. V súčasnosti žije vo Francúzsku.

Viac informácií na http://www.skupinastrom.info/

Rozdelenie kapitol

1. Ako písať dobré piesne

2. Kapela

3. Hudobný business

4. Distribúcia hudby

5. Niečo navyše

1. ČASŤ: Ako písať dobré piesne

Anotácia

V tejto kapitole si povieme o tom, či ti klasické hudobné vzdelanie môže pomôcť pri skladaní piesní, čo robiť, aby ti to išlo i bez neho, prečo je dôležité pohybovať sa v hudobnom prostredí a že talent bez práce ti ešte nemusí zaručiť ani slávu, ani peniaze.

Chcem byť bohatý

Tak na to hneď zabudni. Ak robíš hudbu len preto, aby si bol bohatý si na zlej adrese. Hudbu musíš mať rád, poctivo sa jej venovať, potom sa možno naozaj staneš aj bohatým. Ak ale vidíš iba tento cieľ môže sa ti stať, že budeš poriadne sklamaný.

Mnohí ľudia majú mylnú predstavu o tom, že všetci speváci a hudobníci pop music zarábajú veľké peniaze a že ak ich piesne zopárkrát zaznejú z rádia, hneď sa budú voziť v bavoráku. Nevidia to, že za slávou a úspechom sa skrýva väčšinou poriadna drina a že mnohí z tých, ktorí sú dnes slávni a na naše pomery relatívne bohatí si svoj úspech zaslúžili.

Poznámka !

Finalisti Superstar a iných súťaží berú za koncerty honoráre, o ktorých sa pred pár rokmi mnohým našim spevákom ani nesnívalo. Otázkou je dokedy. Pokiaľ to nie sú naozaj výnimočné talenty módna vlna opadne a záujem o nich sa stratí. Vytriezvenie býva často bolestné a kruté. Jediný spôsob, ako sa tomu vyhnúť, je neustále sa zdokonaľovať. Znie to ako fráza, ale inej cesty niet. Roky cvičenia a overovanie si svojich možností na koncertoch sú tou najlepšou cestou k tomu, aby bol človek pripravený tešiť sa z úspechu, ale i znášať prípadný neúspech.

Na strednú, či na vysokú?

Takéto otázky si kladieme, keď sa rozhodujeme na akú školu si vypíšeme prihlášku. Čo sa týka pop music, tento problém odpadá. Na Slovensku zatiaľ neexistuje žiadna stredná, ani vysoká škola, ktorá by sa venovala výlučne populárnej hudbe. Mnohí z nás sme naše  „hudobné vzdelanie“ získali takpovediac na ulici. Počúvali sme rádio, vymieňali si platne, učili sme sa prvé akordy. Patríš medzi nich aj ty?

Nám nemal kto poradiť, takže starší a “vzdelanejší” kamoši boli vlastne naši učitelia a my ich žiaci. Lavičky v parku boli naše prvé pódia a kamoši okolo prvé publikum. Malo to svoje čaro i keď vonku zúril komunizmus a spoločenská situácia nebola pre big beat veľmi priaznivá. Mnohí zo žiakov neskôr prerástli svojich učiteľov, ale to je normálne, tak to má byť.

Potrebujem klasické hudobné vzdelanie?

Mnohí slovenskí, ale i zahraniční úspešní skladatelia populárnej hudby nemali klasické hudobne vzdelanie, boli samoukmi.

Je pre pop music dôležité?

Myslím, že nie. V niektorých prípadoch je skôr brzdou ako výhodou. Študovaní hudobníci sa boja niektorých odvážnejších harmonických postupov, jednoduchú melódiu podceňujú, alebo sa im nezdá príliš „umelecká“. Potom sa čudujú, že ich skladby nemajú u poslucháčov úspech. S tým si práve amatéri až tak hlavu nelámu.

Môžem teda písať dobré piesne i bez hudobného vzdelania?

Samozrejme. Na to, aby si sa stal úspešným autorom, nemusíš mať hudobné vzdelanie. Potrebuješ hlavne talent a počúvať veľa muziky. Nie je však na zahodenie, ak sa postupne naučíš aspoň trochu čítať noty a dokážeš sa orientovať v harmónii. Je to totiž praktické nielen z hudobného hľadiska, ale aj z ekonomických dôvodov.

Keď som začínal hrať, noty som nepoznal. Začal som chodiť na Ľudovú školu umenia (LŠU), ktorú som síce nedokončil, ale noty som sa naučil. A o to vlastne išlo. Keď sme neskôr začali nahrávať v rozhlase a Opuse prvé skladby veľmi sa mi to zišlo. Po ich nahratí bolo treba napísať partitúry, aby sme mohli dostať zaplatené nielen za skladby, ale i za ich aranžmán. To isté sa ti môže stať i dnes. Niekto ťa osloví, že potrebuje od teba nejakú muziku. Napíšeš teda pre hudobníkov jednoduchý notový zápis a je to. Nemusíš nikoho otravovať a deliť sa tak o honorár.

Talent mám. Čo ďalej?

Ak máš talent a chceš sa hudbe venovať naplno si na dobrej ceste. Nezabudni však, že talent je len prvý predpoklad k úspechu. I tu platí, že „ bez práce nie sú koláče“. Cesta „hore“ je kľukatá, plná hľadania, omylov, správnych i nesprávnych rozhodnutí, ako i šťastia na tých ľudí, ktorí ti môžu nejako pomôcť.

Hudba nech je súčasťou tvojho života

Nájdi si job alebo sa pohybuj niekde tam, kde môžeš prísť s hudbou často do styku. Veľa muzikantov začínalo v rozhlase, v televízii, ako redaktori v novinách alebo v hudobných kluboch. Buď tam, kde sa muzika počúva, tvori, diskutuje sa o nej. V takomto prostredí môžeš počuť veľa hudby dobrej, horšej, ba i zlej a tieto poznatky môžeš využiť vo svoj prospech.

Tak kopni do vrtule

Mnohí známi hudobníci začínali väčšinou s kamošmi zo školy, či z okolia bydliska. Repertoár bol zväčša predmetom dohody a komu sa nepáčil, z kapely jednoducho odišiel, takže každý den kapely vznikali a každý deň sa rozpadali. Niektorí jednotlivci už v tomto rannom období získali solídne inštrumentálne zručnosti a prevyšovali svojich spoluhráčov. Vďaka rôznym jam sessions mohli na seba upozorniť tí, ktorých talent sa jednoducho vymykal z rámca bežného priemeru. Títo hudobníci často nachádzali spoločnú reč v oblasti hudobného štýlu, ktorému sa chceli venovať a pretože boli inštrumentálne zdatnejší, mohli si dovoliť preberať hotové skladby od rôznych známych kapiel alebo sa pokúšali o vlastnú tvorbu. Mnohé z tých, ktoré takto vznikli si získali celkom slušnú popularitu. Preto

- hraj všade tam, kde je to možné a kde môžeš ukázať či už svoje inštrumentálne, spevácke alebo skladateľské schopnosti. Väčšinou sa vždy nájde niekto, kto si ťa všimne a umožní ti posunúť sa o krok ďalej. V tomto období nie je dôležité či hráš zadarmo alebo za pár korún. Dôležité je, aby ťa niekto videl a zapamätal si ťa. To sa môže stať v rockovm klube alebo niekde na svadbe. Nikdy nevieš kto a kde sa v danom okamihu nachádza. Nezabudni, že šťastie praje pripraveným. A ak sa ti bude dariť, možno sa naozaj staneš aj bohatým.

Kvalita piesne

Anotácia

V tejto časti si povieme o tom, čo by mala dobrá pieseň obsahovať, čo je to hit a čo to slovo v skutočnosti znamená, ako by sme ho mohli charakterizovať a či sa dá predvídať, že pieseň sa hitom môže stať.

Čo by mala dobrá pieseň obsahovať?

Odpoveď na túto otázku nie je jednoduchá. V každom prípade by dobrá pieseň mala mať niektoré z týchto atribútov.

- Nápad. Ak neprídeš s dobrým nápadom a s melódiou, ktorá zaujme poslucháča, je osud tvojej piesne spečatený.

- Neobohrané akordy. Snaž sa, aby nebol ich postup taký ako je to u nespočetných piesní hlavne v  strednom prúde pop-music.

- Nezvyklý harmonický postup. To neznamená, že prídeš s niečím bombastickým. Dnes už bolo prakticky všetko vymyslené. Avšak jeden akord na mieste, kde by to nikto nečakal úplne stačí.

- Aranžmán skladby. Odvážny aranžérsky ťah, zmena rytmu v rámci skladby, využitie menej používaných nástrojov a zvuková farebnosť dodá tvojej skladbe tú správnu atmosféru.

- Drive a emotívnosť. Ak kapele chýba „šťava“, skladba je „studená“ a poslucháč to väčšinou veľmi rýchlo pozná.

- Gitrový riff. Mnohé skladby sú známe až doteraz aj preto, lebo sa v nich objavil nezabudnuteľný gitarový riff. Spomeňme napr. Satisfaction, Jumping Jack Flash od Rolling Stones, Smoke on the Water od Deep Purple, Whole Lotta Love od Led Zeppelin, niektoré piesne od Nirvány ale i mnohé ďaľšie.

- Názov skladby. Ľahko zapamätateľný názov stručne vystihujúci jej obsah pomôže poslucháčov rýchlo sa zorientovvať a niekedy si dokonca aj po rokoch spomenúť na text piesne.

- Rytmus. Dobrý odvaz urobí svoje.

- Kvalitný text.

- Vyváženosť hudby a textu. Vystihuje melódia text piesne a naopak? Nie je v ňom napráskaných príliš veľa slov? Je vôbec spievateľný ?

Okrem toho by každá pieseň mala byť kvalitne nahratá a mala by mať príjemnú atmosféru. K mnohým z nich sa točia video klipy, ktorých vizuálne spracovanie umocňuje zážitok z piesne, a tak môže utkvieť poslucháčovi dlhšie v pamäti.

Bohatá harmónia?

Na to, aby skladba bola kvalitná nemusí mať bohatú harmóniu. Mnohé piesne sú úspešné a obľúbené napriek tomu, že majú 3-4 akordy. Jednoduchosť však nemožno zamieňať za triviálnosť a bezduchosť. Práve naopak. Musia mať to, čo z nej urobí kvalitnú vec. Nápad, aranžmán, dobrý text.

Mnohí autori a hlavne tí, ktorí majú klasické vzdelanie alebo tí, ktorí sa venujú menšinovým žánrom ohŕňajú nos nad skladbami na 3 kilá a veľmi sa čudujú, ak ich 10 akordová pieseň o poslucháčov ani nezavadí.

To však neznamená, že piesne ktoré sú harmonicky bohatšie poslucháčov neoslovia. Ich sila je v spojení výraznej melódie a kvalitného textu, celkového aranžmán skladby a hlavne výborného interpreta. Veď mnohé z nich sa hitmi stali. Často sú to titulné piesne k filmom, ktoré sú populárne napriek tomu, že mnohé z nich sú pomalšie, nemajú ani príliš chytľavý refrén či výrazný rytmus.

HIT

Veľa poslucháčov ale i hudobníkov pozná slovo hit, ale nevedia čo tie skratky vlastne znamenajú. Slovo HIT sú začiatočné písmená slov hook, idea, title. V slovenčine by to mohli byť 3N:

- N – Nápev (chytľavý)

- N – Nápad (zaujimavý)

- N – Názov (výstižný)

Veľa autorov sa snaží prísť na to, čo robí z piesne hit. Skúšajú ho napísaťa dúfajú, že sa im to raz podarí. Avšak v  tejto snahe často narazili. Poslucháči sú nevyspytatelní a hitom sa stane často pieseň, o ktorej by to nikto nepredpokladal. Neraz sa totiž stalo, že kapela zaradila na CD skladbu do „počtu“ a práve to bola tá „pravá“. Hit sa väčinou nedá napísať, hitom sa pieseň stáva.

Hit a kvalita

V mnohých knihách, ktoré sa venujú populárnej hudbe, a to hlavne amerických, sa píše o tom ako napísať hit a vysvetľujú sa všetky možné i nemožné postupy, ktoré treba urobiť, aby sa pieseň hitom stala. Pokiaľ sa tak nestane, podľa mnohých kritikov a autorov popíku je pieseň „druhej kategórie“, a tak sa i berie. Ako keby sa kvalita piesne posudzovala len podľa toho či sa hitom stane alebo nie. A čo piesne skupín ako je Beatles, Rolling Stones, Metallica, Red Hot Chilly Pepers, Nirvána, Slipknot, Porcupine Tree, Dillinger Ecsape Plan, piesne Brucea Springsteena, Erica Claptona, Stinga, Paula McCartneyho? Veď nie všetky z nich lámali a lámu rebríčky hitparád a pritom na ich CD môžeme nájsť množstvo vynikajúcich skladieb. Tie sa nepočítajú?

Takže hodnotiť kvalitu piesní podľa toho či sa pieseň hitom stala alebo nie je zavádzajúce a spochybňuje majstrovstvo mnohých slávnych a uznávaných umelcov či už u nás alebo vo svete. Veď hitmi sa často stali piesne, o ktorých len ťažko môžeme prehlásiť, že to boli kvalitné kusy. Keď niektoré z nich počujeme dnes často sa čudujeme, ako sa také bezduché piesne mohli hitmi stať. No ale čo s tým už narobíš?

Machri

Piesne sa píšu pre ľudí a tie sa k nim musia dostať. Ináč neexistujú. Ak sa niekto hrá na machra a tvrdí, že mu na úspechu nezáleží, tak je to väčšinou iba „póza“. Veď ktorý skladateľ či textár by nechcel, aby jeho piesne neboli úspešné? A hity to zrovna byť nemusia.

O čom by mohli byť tvoje piesne

Anotácia

V tejto časti si povieme o témach, ktorými by si sa mohol pri tvorbe svojich piesní inšpirovať, ako by si mal pristupovať k ich spracovaniu, či je názov piesne dôležitý a čo je jeho hlavnou úlohou.

Hudba je o pocitoch

Keď skladatelia alebo textári začínajú robiť na novej veci pociťujú určité vzrušenie, zápasia s neistotou a sú nervózni, keď sa im práca nedarí. Je pravdepodobné, že aj ty v tomto procese tvorby budeš mať podobné pocity. Takže nepodliehaj panike a vydrž! Nápad niekedy nepríde hneď, ale treba si ho jednoducho privolať. Ak to nejde urob si prestávku a potom pokračuj ďalej. Ak sa ti akordy či text nepáčia ignoruj to. Skúšaj znovu, postupne vyburcuj svoj tvorivý potenciál na maximum.

Dur či mol

Skladby niekedy vznikajú tak, že sám autor ešte dopredu nemá ujasnené, o čom by mohol byť text. Ten špecifikuje hudba, ktorá vyjadruje pocity veselé alebo smutné podľa toho či je pieseň v durovej alebo v molovej tónine či je rýchla alebo pomalá. Ak si vymyslel skladbu v molovej tónine sám charakter hudby ti napovie, o čom by mohol byť text.

Praženica

Často sa stáva, že prvá verzia textu sú len slová, ktoré vyjadrujú dĺžku slabík, tzv. „pracovná verzia“. Text je o väčšinou veľmi bizarný, bez akéhokoľvek zmyslu a až neskôr dostáva konkrétnu podobu. Jeden z najväčších songov všetkych čias “Yesterday” od Beatles sa pôvodne volala “Scrambled Eggs” čiže praženica. Až keď bola hudba hotová Paul McCartney napísal slová.

Kaman ebi du epi dú

Takáto situácia existovala a existuje aj u nás. Skadateľ často dal textárovi skladbu v  „svahalištine“. Sú to anglické slová, ktoré nemajú vôbec žiadnu logiku, ani zmysel a slúžia len na to, aby textár vedel, kde má byť krátka či dlhá samohláska a prízvuk. Skladby však môžu vznikať aj na hotový text. Mnohí skladatelia dokonca vyhľadávajú tento spôsob pretože tvrdia, že text piesne im umožňuje napísať hudbu, ktorá bude lepšie vystihovať obsah textu. Nech je to akokoľvek, text a hudba by mali spolu tvoriť jeden kompaktný celok. Asi by nebolo najšťastnejšie napísať na tvrdú heavy metalovú muziku text o tom, ako si bol so svojou milovanou v meste, držali ste sa za ruky a potom na lavičke v parku si jej nežne šepkal slová lásky a pritom jej šmátral pod sukňou.

Takže

- Ak máš najprv text snaž sa, aby charakter hudby vystihoval jeho obsah.

- Ak máš najskor hudbu snaž sa, aby bol text v súlade s celkovou atmosférou skladby.

Kde mám tie témy dočerta hľadať?

Keď si sa už rozhodol, že niečo napíšeš, sadni si a píš. Napíš všetko čo ťa napadne. Zatiaľ to nehodnoť, len píš. Možno to bude kopa hlúpostí, ktoré skončia v koši. Možno ťa však napadne niečo čo môžeš použiť a stane sa to základom pre tvoj budúci text.

Keď ťa konečne kopla múza a vymyslel si nejaký príbeh drž sa témy, pretože sa ti môže ľahko stať, že od nej odbočíš. Napíš si názov skladby veľkými písmenami na papier, aby si ho mal stále pred očami. Napíš si aj detaily, ktoré chceš využiť . Značku auta, farbu jej topánok či vlasov, jej červenú minisukňu, sexi tričko, tých možností je veľa.

Najlepšie texty boli vždy tie, s ktorými sa ľudia dokázali stotožniť, ktoré vyhovovali ich naturelu a odrážali ich pocity. Preto si pozorne všímaj ľudí okolo seba, všimaj si ako sa spravajú a reagujú, ako sa vyjadrujú.

Tém, ktoré by mohli byt predmetom tvojej skladby je veľa. Stačí sa len pozorne okolo seba pozerať. Niekorí ľudia sú plachí, iní sa správajú agresívne, niektorí nosia vyzývavé oblečenie, iní sa odlišujú rôznym účesom, niektorí sú lakomí, iní sú snobi. Vži sa do ich pocitov a hoď to na papier.

Láska

Večná téma. Mohlo by sa zdať, že o vzťahu dvoch ľudí bolo už povedané všetko. Opak je pravdou. Veď čo je krajšie ako láska tých, ktorí sa majú radi so všetkými radosťami i starosťami, ktoré takýto vzťah prináša. Skús si nájst svoj uhol pohľadu k tejto téme a snaž sa vyjadriť svojím originálnym spôsobom rôzne pocity, obavy, rozchod, úzkosť, žiarlivosť, odpustenie. Vychádzaj z vlastnej skúsenosti, spomeň si na čas keď si bol zamilovaný alebo keď si bol v depresii, keď tvoja láska nebola opätovaná a bol si nahnevaný na celý svet. Opíš príbehy, ktoré sa stali tvojim priateľom alebo ľudom, ktorých správanie si videl na diskotéke či kdesi v bare. Prišli spolu, ale odišiel každý sám? Alebo prišli spolu a ona či on odišiel s niekým iným? To je to, čo potrebuješ. Veď pocity zdieľaju všetci ľudia rovnaké. Tak do toho.

Strata milovanej osoby

Umelci často podliehajú rôznym pocitom a emóciám takže niet divu, že aj osobná tragédia ako strata milovanej osoby, priateľa, rodiča, brata či sestry dokáže byt tiež podnetom pre napísanie piesne. Veď si len spomeňme na skvelú pieseň Erica Claptona “Tears in Heaven”, ktorú zložil po strate svojho syna.

Rozchod i rozvod

V súčasnej spoločnosti je rozvod rodičov vnímaný ako súčasť nášho života a je ďaľšou z tém, ktoré sa dajú umelecky vyjadriť. Detí ktoré su takto frustrované z rozchodu rodičov je dnes čoraz viac a počet “otcov na nedeľu” stúpa. Čo asi deti rozvedených rodičov citia?

Časy minulé

Spomínaš si na časy minulé? Zdalo sa ti všetko iné, lepšie? Prečo? Nie je to len klam a nostalgia? Opíš svoje pocity, daj myšlienkam voľný priebeh. Opíš ulicu svojho detstva, prvú lásku, prvý bozk či prvé milovanie. Bolo to fajn, alebo to bol trapas jak Brno?

Túžba

Túžiš po niekom koho miluješ, ten či tá však tvoje city neopätuje, možno že o tom ani nevie. A tak si v mysli predstavuješ aké by to bolo super keby ste mohli byť spolu, túlali sa mestom, držali sa za ruky prípadne by ste mohli „zájsť aj trochu ďalej“. Na túto tému vznikol nespočet piesní, pridaj sa tou tvojou aj ty.

Noviny, rozhlas, telka

Otvoríš si noviny, zapneš telku či rádio a z každej strany sa na teba valí záplava informaciií. Únosy, vraždy, korupcia ale i telenovely, dobré či zlé filmy, inscenácie a muzika. Spracuj tieto informácie tvorivým spôsobom a využi ich vo svoj prospech. Titulok v novinách ti môže poskytnúť skvelý názov pre pieseň tak isto ako názov nejakej knihy.

Ak ťa nič spominané doteraz neinšpirovalo pomož si sám. Vymysli si nejaku frázu alebo slogan, od ktorého sa bude odvíjať ďaľší dej. Veď mnohé hity boli založené práve na chytľavom slogane, jednoduchých slovách alebo menách.

Mená

Mužské a hlavne ženské mená poskytovali a poskytujú bohatý materiál k písaniu piesní .“Dajana“, „Denisa“, „Michelle“, „Angie“, „Mrs Robinson“, „Lady Jane“ „Simona“ sú toho dôkazom. Je pravdou, že ženské mená sú v prevahe, ale hitmi boli aj mená mužské napr. v piesni Beatles „Hey Jude“, Jimmy Hendrixa „Hey Joe“ alebo Chucka Berryho “Johnny B.Goode“.

Krajina, mesto, dedina

Opíš miesta kde sa ti obzvlášť páčilo, kde si niečo prijemné, ale i neprijemné zažil. Čo ťa na tvojich potulkách fascinovalo? Ľudia? Príroda? Nemusí to byť zrovna New York či Londýn. Môže to byť i malá dedinka na severe či východe Slovenska. Jednoducho miesto, kde si sa cítil dobre. Miesto, kde vám bolo spolu dobre.

Psy, vlci, vtáci

Hlavne detský poslucháč má rád piesne o zvieratkách. Spomeň si na čas strávený v ZOO a pocity, ktoré si mal? keď si ich videl po prvýkrát. Alebo máš psa, mačku, papagája, rybičky? Veď tieto tvory sa stali často členmi domácnosti mnohých rodín. Lezie ti na nervy štekot susedovho psa? Nezdá sa ti o tom, že by si ho niekedy najradšej zastrelil, keď on ráno šteká a ty chceš ešte spať?

Pondelok, utorok, streda...

Kto z nás má rád pondelok, keď všetci musíme isť do školy či do roboty? Čo takto piatok popoludní, keď už na ničom nezáleží, celý víkend je pred nami a svet patrí len nám. Alebo sobotná diskotéka z množstvom krásnych báb a s možnosťou zažiť niečo krásne? Čo tak tažké nedeľné rána a hlúpe večery, keď sa víkend končí a ďaľší týždeň začína? Koľko krásnych piesní bolo takto zhudobnenych: „Monday, Monday“ skupiny Mamas & Papas, „Ruby Tuesday“ od The Rolling Stones. V piesni „Ešte sa neožením“ spieva dokonca P. Lipa o všetkých dňoch týždňa, nezabudol ani na jeden. Tak to skús aj ty, určite ťa niečo napadne.

Ročné i nočné obdobie

Jar, leto jeseň, zima, večer, polnoc či skoré ráno sú tiež vhodné námety k piesňam. Svieži jarný vzduch, leto na priehrade či prázdniny pri mori, jesenná cesta lesom vo dvojici keď si sa so svojou láskou prechádzal držiac sa za ruky, pod nohami ti šuchotalo lístie a les hral všetkými farbami. Alebo lyžiarsky kurz a dlhé zimné večery. Večerné rande, ktoré sa pretiahlo až do skorých ranných hodin keď si utekal na prvú električku, aby si sa dostal domov. Len si spomeň. Aj jednoduchými slovami sa dajú opísať silné pocity či zážitky. Mysli na to.

Oheň, voda, vietor

Prírodné živly často priťahujú pozornosť autorov. Jožo Ráž spieval o „Vode, čo ma drží nad vodou“ a Maťo Ďurinda o „Žeravom znamení osudu“. „Blowing in the Wind“ bol zase velkým hitom Boba Dylana, o „Candle in the Wind“ spieva Elton John. Skladieb s témou ohňa, vody a vetra bolo skomponovaných nespočetné množstvo. Dalibor Janda v  piesni „Oheň, voda, vítr“ nešpekuloval a spojil všetky živly dohromady.

Slzy, ale i chuť medu

Tieto námety sú neodmysliteľnýmy témami mnohých našich i zahraničných autorov. „As Tears Go By“ od The Rolling Stones, „Tears in Heaven“ Erica Claptona, „ či „Sweet Little Sixteen“ alebo „Sugar Baby Love“ neustále priťahujú pozornost poslucháčov.

Šperky

Tieto predmety boli tiež často námetom mnohých piesní našich i zahraničných spevákov a skupín. Beatles vo svojej slávnej skladbe “Can‘t Buy Me Love” spievajú

„I’ll buy you a diamond ring my friend if it makes you feel all right” čo by sme mohli preložiť asi v tom zmysle že “Kúpim ti prsteň s diamantom ak ťa to poteší’.

Farby

Pokiaľ nie si farboslepý určite sám na sebe pociťuješ, že niektoré farby sú ti príjemené, iné ťa otravujú. Oba extrémy ti umožňujú, aby si to vo svojej tvorbe pocitovo využil. Farby sú námetom mnohých piesní ako je „Paint it Black“ od Rolling Stones, „Mellow Yellow“ od Donovana, „Yellow Submarine“ od Beatles či Modrá od Janka Lehotského alebo Jany Kirchner. Od Elánu môžeme dokonca počuť o celej plejáde farieb. Často sa dá podľa farby v názve piesne rozoznať či ide o pieseň veselú alebo smutnú, aj keď to nemusí byť vždy tak.

Je názov skladby dôležitý?

Je. Niektorí textári majú dokonca najskôr názov skladby a od toho sa potom odvíjajú ich ďaľšie kroky. Veď v názve piesne sa ukrýva celý dej, často určuje jej náladu. Je to ako kolportér, ktorý predáva noviny. Alebo ako reklamné slogany znejúce v rozhlase či televízii, ktorých hlavnou úlohou ja na prvé počutie pritiahnúť pozornosť diváka.

Nekedy sa však názov skladby v piesni vôbec nemusí objaviť. To je prípad piesne Opava 1 textára Jozefa Urbana, ktorý strávil v tomto meste určitý čas. Kde to bolo nám hovorí len názov piesne. To isté platí i pre báseň Praha-Dlabačov.

Koniec ukážky

ISBN: 978-80-971854-8-0

Vytvorenie elektronickej verzie Dibuk, s. r. o., 2014

Vytvorené prostredníctvom Publico.sk

Table of Contents

Milý kolega,

O čom je kniha

O autorovi

Rozdelenie kapitol

1. ČASŤ: Ako písať dobré piesne

Kvalita piesne

O čom by mohli byť tvoje piesne

Hľadám rým

Forma piesní

Tri „zlaté akordy“ deda rockera

Trochu teórie nikoho nezabije

Rock, jazz, punk, rap, heavy metal...

POP MUSIC

BIG BEAT

ROCK

HARD - ROCK

HEAVY METAL

PUNK

REGGAE

BLUES

RHYTHM AND BLUES (R&B)

Mix žánrov

RAP a HIP-HOP

COUNTRY MUSIC

Country, rock, pop

FOLK

JAZZ

Hudobné štýly

Pár slov na záver

Gitara a klavír sú tvoje „pracovné“ nástroje

Let’s go boy and write your song

Čo by si mal vedieť predtým ako sa pustíš do skladania piesní

Kde a ako vzniká spolupráca, prostredie na tvorbu a kedy robiť piesne

Kde a ako vzniká spolupráca

Prostredie na tvorbu

Kedy robiť piesne?

Od trávnice po blues sa rozprestiera časť Európy a celý Atlantik

Ak by zobral moju skladbu, to by bola paráda

Potrebujem interpreta, ktorý ma spraví úspešným

2. Časť: Kapela

3. Časť: Hudobný Business

4. Časť: Distribúcia hudby

5. Časť: Niečo navyše